NARIADENIE KOMISIE (EÚ) 2019/801

zo 17. mája 2019,

ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie monoglyceridov a diglyceridov mastných kyselín (E 471) na určitých druhoch čerstvého ovocia

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3,

keďže:

(1) V prílohe II k nariadeniu (ES) č. 1333/2008 je stanovený zoznam Únie obsahujúci prídavné látky schválené na používanie v potravinách a podmienky ich používania.

(2) Uvedený zoznam možno aktualizovať v súlade so spoločným postupom uvedeným v článku 3 ods. 1 nariadenia Európskeho parlamentu a Rady (ES) č. 1331/2008 (2), a to buď na podnet Komisie, alebo na základe žiadosti.

(3) Monoglyceridy a diglyceridy mastných kyselín (E 471) sú povolené ako prídavné látky v potravinách v súlade s prílohou II k nariadeniu (ES) č. 1333/2008.

(4) Dňa 17. februára 2017 bola predložená žiadosť o povolenie používania monoglyceridov a diglyceridov mastných kyselín (E 471) na všetkých druhoch čerstvého ovocia a zeleniny. Žiadosť bola následne sprístupnená členským štátom podľa článku 4 nariadenia (ES) č. 1331/2008.

(5) Monoglyceridy a diglyceridy mastných kyselín (E 471), keď sa používajú ako povlakové látky na povrchovú úpravu čerstvého ovocia a zeleniny, vytvárajú tenkú, inertnú, fyzickú vrstvu, ktorá slúži ako bariéra pred stratou vlhkosti a oxidáciou v záujme ochrany výživovej kvality a predĺženia trvanlivosti. Podľa žiadateľa by navrhované použitie riešilo narastajúci dopyt po celoročnej dostupnosti čerstvej produkcie, znížilo objem potravinového odpadu a zlepšilo efektívnosť využívania prírodných zdrojov v poľnohospodárskej výrobe vďaka nižším stratám a využívaniu spôsobov prepravy s nižšími emisiami oxidu uhličitého.

(6) Žiadosť bola prediskutovaná v pracovnej skupine vládnych expertov pre prídavné látky. Pracovná skupina skonštatovala, že vonkajšie ošetrenie je nutné z technologického hľadiska najmä v prípade určitých druhov ovocia, ktoré sa dovážajú prevažne z krajín s tropickým podnebím a ktoré je potrebné počas dlhej prepravy chrániť. Šupky tohto ovocia sa zvyčajne nekonzumujú.

(7) Európsky úrad pre bezpečnosť potravín (ďalej len „úrad“) uverejnil 10. novembra 2017 vedecké stanovisko k prehodnoteniu bezpečnosti monoglyceridov a diglyceridov mastných kyselín (E 471) ako prídavných látok v potravinách (3). Úrad dospel k záveru, že nie je nutné stanoviť číselne vyjadrený prijateľný denný príjem a že monoglyceridy a diglyceridy mastných kyselín (E 471) nepredstavujú pri oznámenom spôsobe použitia a používaných množstvách žiadne bezpečnostné riziko. Takýto záver sa používa v prípade látok vzbudzujúcich veľmi nízke obavy z hľadiska bezpečnosti a len vtedy, ak sú k dispozícii spoľahlivé informácie o expozícii aj toxicite a ak existuje nízka pravdepodobnosť nepriaznivých účinkov na zdravie ľudí pri dávkach, ktoré nespôsobujú výživovú nerovnováhu v prípade zvierat (4). Úrad však odporučil určité úpravy špecifikácií EÚ pre potravinové prídavné látky monoglyceridy a diglyceridy mastných kyselín (E 471). Komisia sa bude týmito odporúčaniami zaoberať samostatne na základe všeobecného prístupu k stanoviskám úradu, v ktorých boli identifikované určité obavy (5).

(8) Monoglyceridy a diglyceridy mastných kyselín (E 471) sú okrem toho určené na vonkajšie ošetrenie a neočakáva sa, že by prenikli do vnútornej jedlej časti ovocia. Z tohto dôvodu by ošetrovanie ovocia, ktorého šupka sa nekonzumuje, nemalo mať vplyv na ľudské zdravie. Preto je vhodné povoliť používanie monoglyceridov a diglyceridov mastných kyselín (E 471) na určitých druhoch ovocia, ktoré sa dovážajú prevažne z krajín s tropickým/subtropickým podnebím a ktorých šupka sa zvyčajne nekonzumuje, napr. citrusové plody, melóny, ananás, banány, papája, mango, avokádo a granátové jablká.

(9) Komisia musí podľa článku 3 ods. 2 nariadenia (ES) č. 1331/2008 požiadať úrad o vydanie stanoviska, aby mohla aktualizovať zoznam Únie obsahujúci prídavné látky v potravinách uvedený v prílohe II k nariadeniu (ES) č. 1333/2008 s výnimkou prípadu, keď sa nepredpokladá, že predmetná aktualizácia bude mať vplyv na ľudské zdravie. Keďže povolenie používania monoglyceridov a diglyceridov mastných kyselín (E 471) na citrusových plodoch, melónoch, ananáse, banánoch, papáji, mangu, avokáde a granátových jablkách predstavuje aktualizáciu uvedeného zoznamu, ktorá by nemala mať vplyv na ľudské zdravie, nie je potrebné žiadať úrad o stanovisko.

(10) Príloha II k nariadeniu (ES) č. 1333/2008 by sa preto mala zodpovedajúcim spôsobom zmeniť.

(11) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Príloha II k nariadeniu (ES) č. 1333/2008 sa mení v súlade s prílohou k tomuto nariadeniu.

Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 17. mája 2019 Za Komisiu predseda Jean-Claude JUNCKER

(1) Ú. v. EÚ L 354, 31.12.2008, s. 16.

(2) Nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (Ú. v. EÚ L 354, 31.12.2008, s. 1).

(3) Vestník EFSA (EFSA Journal) (2017) 15(11):5045.

(4) Vestník EFSA (EFSA Journal) (2014) 12(6):3697, Statement on a conceptual framework for the risk assessment of certain food additives re-evaluated under Commission Regulation (EU) No 257/2010 [Vyhlásenie o koncepčnom rámci pre posúdenie rizika určitých prídavných látok v potravinách prehodnotených podľa nariadenia Komisie (EÚ) č. 257/2010].

(5) https://ec.europa.eu/food/sites/food/files/safety/docs/fs_food-improvement-agents_reeval_approach.pdf.